Et socialøkonomisk projekt er startet op i en lille madvogn ved Aalborg Zoo. Her får grønlandske unge, der har det svært, et arbejde og muligheden for at opleve deres egen kultur.

En ny madvogn har set dagens lys i Aalborg, og i disse dage står den i Aalborg Zoo. Det er en flok unge grønlændere, der kokkerer og serverer. Det er et såkaldt inklusionsprojekt, hvor de unge får et skub i den rigtige retning. - Kan jeg friste med en suppe? spørger 26-årige Kasper Emil Brandt. Han er ledig og en af de 25 unge grønlandske mænd og kvinder, der på skift har job i madvognen, Arctic Street Food. - Det er dejligt befriende. Man får ro i hovedet, og man kommer væk fra det hverdagsstress, man er vant til, fortæller han. Han håber på, at han en dag kan starte på en uddannelse igen. Plads til at være ung Madvognen, der hedder Arctic Street Food, er et socialøkonomisk inklusionsprojekt startet af Det Grønlandske Hus i Aalborg. Formålet er, at give de unge grønlændere en mulighed for at gå på opdagelse i egen kultur, for derved bedre at kunne forholde sig til, og være stolte af deres egen identitet. Sådan udtrykkes det i projektbeskrivelsen. - Her har man har lov til at være ung, og man har lov til også at have de problematikker, der følger med det at være ung og de udfordringer, det har. Her har vi tiden til det. Vi har tiden til at tage hånd om de her problemer, siger projektansvarlig Mads Faaborg Siegenfeldt I Arctic Street Food fortolker unge frivillige grønlændere råvarer fra Grønland på en ny og spændende måde i samarbejde med en professionel kok.